次韵茂元獨速歌
作者：劉子翬
朝代：宋

paragraphs: 大兒行文學蘇黄，暗潮無聲走茫茫。
小兒分題擬甫白，手抉蟆頤取冰魄。
自成機杼誰如君，悲歌乃有可憐色。
曉來春歸薺葉新，青女摧之良不仁。
那知妙齡氣如許，一睨辟易驚千人。
我亦歸爲村衰翁，接花成條欹屋紅。
跣行肯追蹀躞步，杯飲不羨琉璃鍾。
相逢他事不發語，醉面徹日承谿風。
君不見豐碑模糊立峴首，又不見繐帷虛斟百眉侑。
何如吾儕見在身，有口猶堪著醇酎。
陶陶兀兀未全非，赫赫炎炎豈長有。
硯峰絕頂撫孤松，伊誰及此蒼髯壽。